**Куспеков Дулат Жаниязұлы,**

№17 орта мектебі,

«Технология» пәнінің мұғалімі,

 Ақмола облысы, Көкшетау қаласы

**Бесік түрлері және оның жасау жолдары**

**«Бесік» атауы және қазақ бесігі туралы.** Баланы бесікке бөлеу – қазақ халқына тән ұлттық қасиет. Бесік – киелі. Бесікке бөленген баланың ұйқысы тыныш, бойы жылы, тәні таза болады. Бүгінгі таңда қазақтың қасиетті бесігі қолданыста болғанымен, ол туралы кереғар көзқарастар көп. Ара-тұра көргеніміз болмаса, қала балалары, біздер, қазіргі заманда жас нәрестесі бар әрбір қазақтың үйінде тал бесік тұр деп айта алмаймыз. Ата-баба аманатының бірі – киелі бесік ғасырдан-ғасырға жетіп, тек бүгінгі ұрпақтың көзіне оғаш көрініп, қолданыстан шығып бара жатқаны өкінішті. Бесікті біз көбінесе музейлерден көреміз немесе “Наурыз” мерекесі кезінде, аналар сайысында салт-дәстүр көрсету түрінде таныстырылып жататыны белгілі.

 Ата-бабаларымыз көшпенді дәуірде бесіктің екі жақтауын төртбұрышты етіп жасағаны белгілі. Бұл әлі де Шығыс, Орталық Қазақстан облыстарында сақталған. Түркі тілдес халықтардың ішінде түркмендер, өзбектер иіп жасаған. Тербетпелі, аспа бесіктер де бар. Бұрынырақта шаңырақтың астына төрт ағашты қағып, аспа бесік жасаған.

 «Бесік» деген сөздің өзі «бес»-деген санға байланысты болса керек. Өйткені бесіктің қарапайым түрін, яғни ең көп қолданыста болатын тал бесікті құрастырып жасау үшін негізінде, ең бастысы бес бөлек тал қажет болады. Бесік ұғымына қатысты – «туған жер-алтын бесік», «ана бір қолымен бесікті, екінші қолымен әлемді тербетеді», «есік көргенді емес, бесік көргенді ал», «бесігінді аяла», «бесіктен белі шықпай жатып», «тал бесіктен жер бесікке дейін» т.б. мақал-мәтелдер мен тіректес күнделікті қолданылып жатады.

Бесікті әрбір халық өзінің географиялық орналасымына байланысты, табиғатпен үндестігіне сәйкес, әр түрлі дайындап келген. Қазақ халқы да батысынан шығысына дейін үш мың солтүстігінен оңтүстігіне дейін екі мың шақырым орасан аумақты мекендеу барысында географиялық аймақтануы, климаттық ерекшелігі жағынан біршама алуандыққа ие аумаққа сәйкес, әр түрлі материалдар қолданады. Төмендегі суретте солтүстік өнір қазақтары қолданып келген тал бесік бейнеленген (1-сурет):

 ******

***1 сурет -*** *Тал бесік*

Солтүстік өлкедегі қазақтар әдетте, осылай талдан, қайыннан иіп жасап керектеніп келген болса, ежелден отырықшылыққа бейім, әрі көршілес өзбек халқымен біршама мәдени-рухани байланысы бар онтүстік өлкесінің қазақтары бесікті құрастырып, арқауын жуандау етіп, өндеп дайындайтын болған (2-сурет):

 ******

***2 сурет -*** *Әшекейлі құрастырмалы бесік*

Батыс өлкелерде қарағаштан жасаса, шығыс қазақтары талмен қоса, қарағайдан да қиюластырып, жасай беретіндігіне зерттеу барысында көз жеткізілді. Бесікті аластау тұрғысында да әрбір өнірде жергілікті өсімдіктерді пайдалатындығы аңғарылады. Онтүстік өлкенің қазақтары бесікті адыраспан атты шөппен аластаса, Алтай өнірінің қазақтары осында молынан өсетін, қасиетті деп саналатын хош иісті арша бұтақшасымен аластайтындығы анғарылады.

 **Бесікті жасау жолдары және құрылысы**. Бесіктің құрылысы, жасалу қазақ тіліндегі атаулары барлық өлкелерде біркелкі болғандығын – біздің халқымыздың жеке ұлт болып қалыптасуының белгісі десек болады. Бесікті түрі бойынша жер бесік, жел бесік деп екіге бөледі. Бесіктің аспалы бесік (әлпеншек) деген түрі де кездеседі. Қазақта бесік қасиетті, киелі құтты мүлік болып есептелгендіктен, оны жасау да киелі іс болып саналады. Жасалуы бойнша тал бесік, қайың бесік, қарағай бесік деп бөлінеді.

 Осылардың барлығы төмендегі сызбада топтастырылып беріліп отыр (1-сызба). Бесіктің қай жерлерде болсын, өзгермейтін құрылысы: 1. Алдыңғы басы 2. Артқы басы 3.Белағаш 4.Қайқы табан. 6.Жақтау 7.Тақтайша. Бесік жасалатын ағаш және оның құрамы мен ерекшеліктері туралы арнайы тоқталатын боламыз.

 Бесікті жасаудың экологиялық танымдық сипаты бар. Осы дәстүр әлі де болса жалғаса түсуде, бірақ тұрмыс-тіршілігімізге байланысты бесік жасауда да көптеген жаңашылдық пайда болуда. Бесіктің сылдырмақ ілетің арқау ағашын қазір күмістен жасау дәстүрі бар. Күмістің балаға әсер ететін жаман энергияларды жоятын қасиеті барлығын білетін халықымыз шеберлерге арнайы тапсырыс беретін үрдіс жолға қойылып келеді.

**Бесік**

**Жер бесік**

**Жел бесік**

**Материалы бойынша**

**Жасалуы бойынша**

**Қарағай бесік**

**Қайың бесік**

**Тік жасалған бесік**

**Тал бесік**

**Иіп жасалған бесік**

**Бесік жабдықтары**

**2.Жөргек**

**1.Бесік көрпе**

**4.Құсжастық**

**3.Қолбау**

**8.Түбек мүйет**

**5.Құстөсек**

**7.Тізе жастықша**

**6.Тізе бау**

***1-сызба-*** *Бесіктің құрылысы, жабдықтары.*

Қазақ бесікті *қарағайдан, қайыңнан*, көбіне *талдан* иіп жасаған. Мұндай бесіктер жеңіл, ықшам әрі берік, көшіп-қонуға ыңғайлы болады. Бесік құрылысында әр бөліктің өзіндік атауы мен атқаратын қызметі бар. Оның жабдықтары да әртүрлі әбзелдерден тұрады. Бесіктің құрамы негізінен 15 бөліктен тұрады. Олар: бел ағаш, 2 бөген, 4 жақтау, 4 шабақ, 2 сабау, 2 жорға.

 Енді әрқайсысына жеке-жеке тоқталып өтейік

1. ***Арқалық.*** Ұзындығы 70-75см, ұстап тұруға ыңғайлы, бесіктің ең үстінде көлденең орналасқан жұмыр бел ағаш.
2. ***Бөген.*** Бұл бөлік алдыңғы бас, артқы бас деп те аталады. Бөген – негізінен жас тал мінсіз жонылып, жақсы әрленіп, морға қыздырылып, қыртысын сыртына қарай иген бесіктің екі басы.
3. ***Жақтау.*** Оның саны - 4. Екі үлкен жақтаудың ұзындығы арқалықпен бірдей, қос бөгеннің аңғарларын керіп тұратын екі қысқа жақтаудың ені бесік еніне тең болып келеді.
4. ***Шабақ.*** Бұл да – төртеу. Екі бөгеннің аяқтарын қосып тұратын ұзын жақтауларға біркелкі қашықтықта көлденең қашалып бекітілген бесік еніндей тақтайша.
5. ***Сабау.*** Ол – екеу. Екі бөгенді қосып тұратын екі ұзын жақтаудың астына түсетін, бесік ұзындығына тең жұмыр ағаш.
6. ***Жорға.*** Бұл да екеу. Бөгендердің иілген басына қарама-қарсы бекітіледі, оның астынғы қыры қайқы – бесіктің табаны. Табанның қайқылығы бесіктің бірқалыпты жеңіл тербетілуін қамтамасыз етеді.
7. ***Тақтай.*** Бесіктің түбегі орналасатын, төсек салынатын бөлігі.

Бесікті жасайтын ағаш материалдарының физикалық, химиялық сипаттарын ескере отырып, жұмыс істеген ата-бабаларымыз жоғарыда атаған үш ағашқа ерекше басымдық берген.

 ***Қарағай –*** төзімді, көп күй таңдамайтын ағаш. Аяздан да, желден де қорықпайды. Ол үш ғасырдан кейін ғана қартая бастайды, тіпті бұдан да көп өмір сүретіндері де бар.

 ***Қайың –*** жылдың төрт мауысымында да өзінің сұлулығын жоғалтпайды. Көктемде өзінің жасыл жапырағын жайып, құлпырады. Туған жерімізде қайың өспейтін жер жоқ. Қалың көпшілік қайыңды бағзы заманнан-ақ жоғары бағалап, ағаштың басқа түрінен артық көрген.

 ***Тал –*** биіктігі 3-4 метр ағаш, бұта не шала бұта түрінде кездеседі. Жапырағы қысқа сағақты. Діңі жеңіл, жұмсақ, соқылдақ, иілмелі, шорт сынбайды, құрт түспейді, жат иісі болмайды, бірақ тез шіриді. Кейбір бұта түрлерінің (ақ тал, сары тал, көк тал) шыбықтары себет тоқуға, діңі жиһаз жасауға пайдаланылады. Жапырақты бұтақтары мал азығы, дің қабығы тері илеуде, дәрі дайындауда пайдаланылады. Қазақстанда 46 түрі (көк тал, сары тал, шілік, ақ шілік, ешкі тал, әулие тал, т.б) кездеседі.

 Жалпы үй жиһаздарын жасауда қылқанжапырақты және жапырақтекті ағаштарды қолданады.

 ***Бесікті жасау және сақтау жолдары жайлы нұсқау.*** Бесіктің биіктеу болғаны жақсы. Себебі, аласа бесікке қарағанда мұндай бесікке ауа жақсы барып, сәби кең тыныстайды. Бесікті үнемі және дұрыс күтіп ұстау оның пайдалану мерзімін едәуір ұзартады. Бесікті жылу бөлетін приборларға өте жақын немесе оған күн сәулесі тіке түсетін жерге орналастыруға болмайды, өйткені ол қурап, күнсіп кетеді. Бесіктің тегіс еденде тұрғаны абзал, себебі тегіс еден болмаса оның қисаюы, кейбір бөлшектерінің майысуы мүмкін. Бесіктің еденді тырнамауы үшін және дыбыс шығармауы үшін табанына киіз қиығын желімдеген дұрыс. Сырланған және жылтыраған үстінің шаңын құрғақ, таза шүберекпен сүрту керек. Дымқыл шүберекпен сүртуге болмайды, өйткені су тисе, жылтыр түрі көмескіленіп қалады.

 Бесікті жақсылап тұрып тазалап, сосын келесі ұрпақ дүниеге тезірек келсін, сол жатсын деп, оны құлап-сынып қалмайтындай сенімді бір берік жерге апарып сақтап қою керек. Бесіктің жабдықтарын барынша әдемілеп жасау қажет. Түбегі мен шүмегінен басқа құс төсек, жастық, қолтық жастық, тізе жастық, жөргек , қолбау, тізебау, екі тартпасы сүреңсіз сұр түсті маталардан тігілмеуі тиіс. Кішкентай көрпешелері де мүмкіндігінше ашық түсті маталардан тігіледі. Бесікті жасаудың, оған арнап ағашты әзірлеу, маталарды, сүйекті дайындаудың толып жатқан машақаттары мен технологиялары барлығына көз жеткізілді.

 ***Қорытынды.*** «Ел боламын десең, бесігіңді түзе», - деп ұлы жазушымыз Мұхтар Әуезов бекер айтпаған болар. Бұл, біріншіден, «Баланы жастайынан тәрбиеле» десе, екіншіден, тура мағынасында «Баланы бесікке салып, ұлттық дәстүрмен сусындатып өсір» дегені болар.